PIKK.ee

Digital Solutions for Smart and Sustainable Agriculture and Rural Development
2025-05-13 10:00 - 11:30 (Europe/Tallinn) | Veebis, Eesti
Baltimaade infoseminar „Digital Solutions for Smart and Sustainable Agriculture and Rural Development” toimub 13. mail
Teisipäeval, 13. mail kell 10.00 – 11.45 toimub ingliskeelne veebiseminar „Digital Solutions for Smart and Sustainable Agriculture and Rural Development”.
Üritus keskendub sellele, kuidas digivahendid ja raamprogrammi „Euroopa horisont“ rahastus saavad toetada innovatsiooni, koostööd ja jätkusuutlikkust põllumajanduses ja maaelus.
Ürituse eesmärk on anda ülevaade „Euroopa horisont“ programmist, eriti 6. klastrist (toit, biomajandus, loodusvarad, põllumajandus ja keskkond) ja mullamissioonist ning tutvustada edukate projektide näiteid Eestist, Lätist ja Leedust.
Veebiseminar on mõeldud teadlastele, digilahenduste pakkujatele, põllumajanduse ja maaelu arengu sidusrühmadele, ettevõtetele ja kõigile, kes on huvitatud „Euroopa horisont“ võimalustest.

Raamprogrammi "Euroopa Horisont" vooru tutvustus
2025-04-22 10:00 - 13:00 | Veebis, Eesti
Eesti Teadusagentuur korraldab temaatilised veebiseminarid, et tutvustada sellel kevadel avanevate raamprogrammi „Euroopa horisondi“ teemasid 6. klastri, 5. klastri kliima valdkonnas ning mulla, ookeani ja vete ning kliimamuutustega kohanemise missioonide taotlusvoorudes.

„Euroopa horisont“ on teadusuuringute ja innovatsiooni toetusprogramm, mille eesmärk on toetada nn suurtele väljakutsetele lahenduste otsimist, sh teaduse ja ettevõtluse/tööstuse tihedamas koostöös.
Programmis on oodatud osalema kõik teadusasutused, ettevõtted (sh VKEd ja idufirmad) ja tööstus, MTÜd, kodanikuühendused, riigiasutused (ministeeriumid, omavalitsused, allasutused) ja erialaliidud.
Olenevalt taotlusvoorust on rahastusmäär 70% kuni 100 %. Taotluste jaoks tuleb moodustada konsortsium, kus on minimaalselt 3 erinevat asutust 3 erinevast Euroopa Liidu või assotseerud riigist (nt. Norra, UK jt).
Nõuded partnerile on lihtsad: kindel roll ja ülesanded projektis, pädevus ülesannete täitmiseks ning võime teha oma projektiosa raamatupidamist.

Raamprogrammi konsultandid Priit Kilgas, Katrin Saar ja Maarja Soonberg-Kaine annavad ülevaate avanevatest taotlusvoorude teemadest nelja temaatilise veebiseminari käigus.
Veebiseminarid on eestikeelsed ja toimuvad Teamsis.
Palume registreeruda hiljemalt üks päev enne seminari.
Registreerunud osalejatele saadetakse link veebiseminaril osalemiseks. Veebiseminarid salvestatakse ja on hiljem järelvaadatavad.

16. aprillil 2025 kell 10-12 „Kliima, ookeanid ja veed“. Osavõtuks on vajalik registreeruda siin.
22. aprillil 2025 kell 10-13 „Põllumajandus, muld, toit“. Osavõtuks on vajalik registreeruda siin.
8. mail 2025 kell 10-12 „Keskkond, ökosüsteemiteenused, elurikkus“. Osavõtuks on vajalik registreeruda siin.
23. mail 2025 kell 10-12 „Ring-ja biomajandus, kestlikud kogukonnad“. Osavõtuks on vajalik registreeruda siin.

Kontakt – Katrin Saar, Vanemkonsultant. katrin.saar@etag.ee +372 53335625

Söödatootmise rakendusuuringute arutelu
2025-02-25 10:00 - 11:00 | Veebis, Eesti
Teisipäeval, 25.veebruaril kell 10:00-11:00 toimub Skype teel väike ülevaade EMÜ ja METKi teadurite koostöös uuel hooajal tehtavatest söödatootmist puudutavatest rakendusuuringutest.

Arutelu on eelmisel aastal korra juba toimunud Piimaklastri eestvedamisel kinnises grupis. Mina leian, et ka kõik teised põllumehed võiksid saada ülevaate katsetest, mis uuel hooajal plaanis on, sest see puudutab meid kõiki ühtemoodi. Seega, kui Sul on vähegi võimalik, siis palun tule ja kuula meie väikest tutvustust teisipäeval, oled väga oodatud!

Kohtumise link: https://join.skype.com/FJUUQJXRUeU7

Lühike sisukokkuvõte kolmest planeeritavast uuringust, millest koosolekul räägime:

1. Uute liblikõieliste sortide kasutamine rohumaasegudes. Uuringu kestvus 3 x12 kuud.
Uuringu eesmärgid: Selgitada, kas laialehelised valge ristiku sordid tagavad kvaliteetsema ja pikaajalisema liblikõielise taimiku võrreldes punase ristikuga. Analüüsida laialeheliste valge ristiku sortide mõju sööda kvaliteedile ja saagikusele erinevates kasutusrežiimides. Uurida perspektiivse ida-kitseherne aretise LL2008 mõju saagikusele ja sööda kvaliteedile segukülvis.

Lappkatsed rajatakse METK Jõgeva teadus- ja aretuskeskuses ning EMÜ Rõhu katsejaamas. Lisaks rajatakse laialehelise valge ristiku + kõrreliste heintaimedega seemneseguga karjatatavad tootmispõllud Saaremaal.

2. Püsirohumaade uuendamise võimalused kasutades otsekülvi tehnoloogiat. Uuringu kestvus 2 x12 kuud.

Uuringu eesmärgid: Eesmärk on täiendada püsirohumaade renoveerimise tehnoloogilisi võtteid, tõstes seeläbi püsirohumaadelt toodetava sööda kvaliteeti, vähendada tootja kulusid ja süsiniku heidet ning aidata kaasa mulla tervise hindamiseks teaduslikult põhjendatud indikaatorite väljatöötamisele. Katsepõllud rajatakse erinevate ettevõtjate tootmispõldudele.

3. Orgaaniliste- ja mineraalväetiste mõju söödamaisi arengukiirusele ning kvaliteedile. Uuringu kestvus 2 x12 kuud.
Uuringu eesmärgid: Eesmärk on leida praktikasse soovitatavad orgaanilise ja mineraalväetise piirnormid ning külvisenormid söödamaisi kasvatajatele. Eesmärgiks on võrrelda tulemusi kahel taimekasvatushooajal ning kahes erinevas piirkonnas. Katsepõllud rajatakse Põlva- ja Jõgevamaa tootmispõldudel.

Infopäev põllu- ja rohumaa ning metsamaa muldade kasvuhoonegaaside (KHG) voogude ja süsinikuvaru hindamise uuringute kohta
2025-01-14 11:00 - 12:30 | Veebis, Eesti
Eesti Teadusagentuur koos Keskkonnaagentuuriga korraldab infopäeva, et tutvustada kahe algava uuringu lähteülesandeid: „LULUCF sektori põllu- ja rohumaa mineraal- ja turvasmuldade KHG voogude ja süsinikuvaru dünaamika täpsem hindamine riiklikus KHG inventuuris“ ja „LULUCF sektori metsamaa mineraal- ja turvasmuldade KHG voogude ja süsinikuvaru dünaamika täpsem hindamine riiklikus KHG inventuuris“. Uuringute konkursid avanevad lähiajal.
Uuringud viiakse läbi katusprojekti „Maa- ja mullakasutuse juhtimissüsteem mullastiku teenuste efektiivseks ja jätkusuutlikuks kasutamiseks, elurikkuse kaitseks ja kliimamõju vähendamiseks. Uurimisprogramm“ raames (https://keskkonnaportaal.ee/et/teemad/muld-ja-maahoive/maa-ja-mullakasutuse-teadus-arendusprojekt). Projekti toetab Eesti riik kasvuhoonegaaside lubatud heitkoguse ühikutega kauplemise tulust.
Uuringute eesmärk on KHG inventuuri LULUCF sektori põllu- ja rohumaa ning metsamaa kategooriates välja töötada ja valideerida Eesti tingimustesse sobiv ja IPCC nõuetele vastav Tier 3 metoodika (arvutusmudel) mineraal- ja turvasmuldade süsinikuvaru muutuste ja KHG voogude hindamiseks.
Põllu- ja rohumaa muldade uuringu eeldatav eelarve on kuni 300 000 eurot koos käibemaksuga. Uuringu lõppkuupäev on 30.08.2027.
Metsamaa muldade uuringu eeldatav eelarve on kuni 700 000 eurot koos käibemaksuga. Uuringu lõppkuupäev on 30.10.2027.
14. jaanuaril kell 11.00–12.30 toimub infotund, kus Eesti Teadusagentuur koos projekti läbiviijate Keskkonnaagentuuri, Kliimaministeeriumi ning Regionaal- ja Põllumajandusministeeriumiga esitlevad oma ootusi ja on võimalik küsida lisainfot. Kohtumine salvestatakse ja salvestis jääb järelvaadatavaks kuni konkursi sulgumiseni. Registreeru infotunnile siin: https://forms.office.com/e/AYfacX0PBM?origin=lprLink.
Rakendusuuringu läbiviijaks saab olla kas üks evalveeritud teaduasutus või kahe või enama asutuse teadus- ja arendustöötajatest moodustatud konsortsium, mille juhtpartneriks on evalveeritud teadusasutus.
Konkursi lõpukuupäev avalikustatakse peale infotundi.
Dokumendid:
Metsamaa muldade lähteülesande kavand tutvumiseks
Põllu- ja rohumaa muldade lähteülesande kavand tutvumiseks
Lisainfo:
Janika Laht
LULUCF koordinaator
Keskkonnaagentuur
janika.laht@envir.ee
+372 5562 0654
Liina Eek
Teaduspoliitika valdkonna juht
Eesti Teadusagentuur
liina.eek@etag.ee
+372 5300 1912

Infopäev: põllumuldade ja agrotehnoloogilise külvikorrakatse uuringutest ja tulemustest (METK, Saaremaa)
2024-11-06 10:00 - 16:00 | Saaremaa, Saaremaa
Maaelu Teadmuskeskus ja Saaremaa Talupidajate Liit tutvustavad põllumeestele põllumuldade ja agrotehnoloogilise külvikorrakatse uuringuid ja tulemusi.
Saare põllumeestele pühendatud infopäeval räägitakse viimase aja teadusuuringute olulistest tulemustest. Kuidas on mõjunud ÜPP Saaremaa mullanäitajatele? Millised taimekaitsevahendite jäägid jäävad mulda püsima? Kuidas on METK kaadrirakendused kasulikud sinu ettevõttele? Mida õpetavad Kuusiku Katsekeskuse erinevate külvikordade võrdluskatsed seekord?

Päevakava:
9.30 – 10.00 Registreerimine ja hommikukohv
10.00 – 11.30 Eesti põllumuldade uuringud ja nende tulemused (Priit Penu) Ettekanne: Priit Penu_ mullastik 6. nov. Kuressaare 2024
Teemad: ÜPP mõju Saaremaa mullanäitajatele tootjate mullaproovide alusel (pH, Ca, Mg, Corg), mullatoitainete dünaamika, taimekaitsevahendite jäägid põllumuldades, lubjatarve ja erinevad lubiväetised, otsekülv
11.30 – 11.45 Kohvipaus
11.45 – 13.15 Eesti põllumuldade uuringud ja nende tulemused (jätkub) (Elsa Putku) Ettekanne: Elsa Putku_ 6. nov. Kuressaare 2024
13.15 – 14.00 Lõuna
14.00 – 14.30 METK kaardirakendused (Tambet Kikas) Ettekanne: Tambet Kikas_METK_kaardirakendused24
14.30 – 16.00 Kuusiku katsekeskuse pikaajalise külvikorrakatse tulemused (Karli Sepp) Ettekanne: Karli Mahe- ja tavakatsed Kuusikul 6. nov. Kure 2024
Teemad: Erinevate külvikordade võrdlus, mahe- ja tavaviljelus, künnipõhine ja pindmine mullaharimine, vahekultuurid – nende mõju umbrohtumusele, kattetulule, mulla toiteelementide ja süsiniku sisaldusele
*korraldajal on õigus teha muudatusi külastuse ajakavas

Infopäev läheb arvesse Keskkonnasõbraliku majandamise (KSM) toetuse ja Piirkondliku mullakaitse toetuse (MULD) kohustusliku koolitusena.

Infopäev viiakse läbi „Teadmussiirde pikaajaline programm põllumajanduse, toidu ja maamajanduse tegevusvaldkonnas“ raames.

Lisainfo:
Karli Sepp
karli.sepp@metk.agri.ee
Manuela Kollom
manuela.kollom@metk.agri.ee
+372 5672 6756
